SKRIFTLIG FORESPØRGSEL E-2701/01

af Mario Mauro (PPE-DE) til Rådet

(4. oktober 2001)

Om: EU's politik for en bæredygtig turisme

EU er en af de største turistdestinationer i verden.

I 1997 iværksatte Kommissionen tre undersøgelser om integreret kvalitetsstyring på turistdestinationer i kystområder, landdistrikter og byområder. Disse undersøgelser havde til formål at finde frem til og analysere bedste praksis med hensyn til integreret kvalitetsstyring i landene inden for Det Europæiske Økonomiske Samarbejdsområde og at bidrage til udveksling af erfaringer og overførsel af viden inden for Europas rammer ved at fungere som rettesnor for såvel den offentlige sektor, navnlig de lokale myndigheder, som den private sektor, navnlig turistvirksomhederne. Undersøgelserne skulle ligeledes være et første skridt hen imod en senere fastlæggelse af andre indikatorer for en bæredygtig udvikling af turismen end transport- og energirelaterede indikatorer.

Faktisk ville det være hensigtsmæssigt at udvikle en politik, der havde til formål så vidt muligt at bevare ressourcerne og alle former for goder (natur- og landskabsgoder og arkæologiske goder), samtidig med at turismen udvikles, og at sikre foreneligheden mellem turistaktiviteter og bevarelsen af områder med stor landskabs- og naturmæssig værdi samt at udarbejde direktiver om f.eks. turistdestinationernes bæreevne.

Kan Rådet desangående oplyse, om det er i gang med at lægge en strategi for forbedring af Fællesskabets turistområder, således som det havde lovet?

Kan Rådet endelig oplyse, om det har undersøgt muligheden for at fremme initiativer, der støtter politikker for en bæredygtig turisme i EU i betragtning af denne økonomiske sektors betydning, dens betydning for arealforvaltningen og den stigende konkurrence på internationalt plan?

Svar

(12. februar 2002)

Det ærede parlamentsmedlems opmærksomhed henledes på Rådets hidtidige arbejde i forbindelse med spørgsmålet om bæredygtig udvikling af turismen.

Rådet vedtog på samlingen den 21. juni 1999 nogle konklusioner om turisme og beskæftigelse, hvori det anerkendte den vigtige rolle, som den europæiske turistindustri spiller for økonomien, og behovet for at forbedre dens konkurrenceevne på grundlag af en afbalanceret og bæredygtig udvikling og miljøbeskyttelse, og opfordrede Kommissionen og medlemsstaterne til at fortsætte deres arbejde, navnlig i forbindelse med miljøbeskyttelse og bæredygtig udvikling af turismen.

For så vidt angår opfølgningen af disse konklusioner har Kommissionen koordineret eksperternes drøftelser i arbejdsgrupperne, hvoraf en har koncentreret sig om fremme af miljøbeskyttelse og bæredygtig udvikling af turismen.

På samlingen den 30. november 2000 noterede Rådet sig de drøftelser, der fandt sted på det seminar om turisme og bæredygtig udvikling, som det franske formandskab havde organiseret den 22. november 2000 i Lille. Disse drøftelser er omhandlet i en sammenfattende note fra formandskabet, der peger på visse interesser, der er fælles for delegationerne, bl.a. ønsket om at fremme en politik vedrørende en bæredygtig udvikling af turismen, der er i EU-borgernes tjeneste, kommer dem til gode og respekterer deres værdier og deres mangfoldighed. Formandskabet anbefaler ligeledes i sin note, at arbejdet i Det Rådgivende Turistudvalg fortsættes, bl.a. vedrørende indførelsen af et net af pilotområder til udveksling af erfaringer med bæredygtig udvikling i turismen og formidling af god planlægningspraksis for at fremme en europæisk strategi for turisme.

Det kan i øvrigt bemærkes, at Kommissionen er ved at udarbejde en meddelelse om rammer for europæisk turismes fremtid. Det er ikke udelukket, at man i denne meddelelse, der vil blive præsenteret på en kommende samling i Rådet (det indre marked), vil komme ind på visse elementer, som det ærede parlamentsmedlem berører i sit spørgsmål. Under alle omstændigheder vil denne meddelelse blive sendt til Europa-Parlamentet, Det Økonomiske og Sociale Udvalg samt Regionsudvalget.